ב"ה

יחודו של ספר התניא
לקט אמרות ופתגמים של רבותינו נשיאנו וגדולי החסידים על יחודיותו של ספר התניא קדישא 
עם התניא, התעלו רבותינו נשיאינו לעולם האצילות 

כ"ק אדמו"ר מוהרש"ב נ"ע אמר בהתוועדות בליובאוויטש בשמח"ת תרס"ה: 

ידוע המעשה אצל אנ"ש שאדמוה"ז אכל את הבייגל אחרי המסירות נפש שלו של "עג עוגה" (כשהוא וחברו הרה"ק ר' אברהם המלאך רצו להגיע ל"כלות הנפש", וברגע האחרון יצא אדמוה"ז מהעיגול ונתן לחברו לאכול מאכל גשמי). 

לאחר מסירות נפש בדרגה כזו, אפשר להבין איזו אכילה היתה לו אז (שע"י האוכל הזה נעשה לו ה"שוב" שלאחר ה"רצוא" בכלות הנפש). הוא אכל את כח הגבול של עולם האצילות. את זה הוא אכל ואת זה הוא שתה ואלו היו כל עשיותיו. הוא בעצמו הי' אצילות, ובמילא גם מה שאכל ומה ששתה וכל מה שעשה, הכל הי' אלקות מאצילות. וכך אכלו כל הרביים שלאחריו. לנו יש זאת בירושה מאבותינו, עכלה"ק של אדמו"ר הרש"ב. 

כאן אמר לו בנו כ"ק אדמו"ר יוסף יצחק נ"ע: "אבא, לו היית אומר זאת אלי אחד על אחד אז הי' בסדר, אבל הרי עומד פה קהל גדול". והשיב לו אדמו"ר: "היום (שמחת תורה) מותר לדבר. זה קיבל רבינו הזקן מהבעש"ט הקדוש (בטיינע סאוויעט) בכלא שהי' אסור שם, בחייו לא ראה אותו, אבל שם ראה אותו בהקיץ, ואת זה הוא קיבל ממנו..". 

והמשיך כ"ק אדמו"ר מוהרש"ב לבאר וזלה"ק: להבין זאת, הלא ידוע שגם הארבעה שנכנסו לפרדס, ורבי עקיבא שנכנס ויצא בשלום, עלו רק לעולם היצירה. וכן רבי ישמעאל כהן גדול, שעל ידי השם עלה רק לעולם היצירה. וא"כ איך נוכל אנחנו לעלות לעולם האצילות, שגם רבי עקיבא ורבי ישמעאל לא היו יכולים זאת. 

אך זהו הכח שנתן לנו אדמוה"ז, במה שכתב את ספר התניא באופן של הבנה והשגה בשכל. כי הנה ידוע שהרמב"ם בשכלו הזך השיג גם בשכל אנושי בעולם היצירה בלי שום שמות. והיינו שבמקום אשר הד' שנכנסו לפרדס עלו בשמות הקדושים, עלה הוא בשכלו הזך, אף כי הי' שכל אנושי. ומכל שכן שבההשכלה האלקית (של חסידות חב"ד) שנתן לנו אדמוה"ז, נוכל לעלות אף לעולם האצילות, ונוכל לאכול ולשתות אלקות כמו באצילות. כשיבוא המשיח יהיו כל החסידים אוכלים כך ויהיו בדרגה זו. 

("תורת שלום" ע' ‎58-57‏) 



התענוג באלקות ע"י התניא קדישא 

מרגלא בפומיה של הרה"ח ר' הלל מפאריטש ז"ל: אילו ידעו בעלי התאוות את גודל התענוג והטוב טעם שיש בעניני אלקות, שיכולים להגיע אליו ע"י לימוד החסידות ובפרט ע"י התניא קדישא, היו זונחים את כל תאוותיהם ורודפים אך ורק אחרי התניא קדישא. 

(הרה"ח ר' חיים אברהם דוכמן, ששמע מסבו הרה"ח ר' מרדכי יואל) 



לשוחח עם אדמו"ר הזקן 

כשלומדים תניא, פירושו שמשוחחים עם הרבי (=אדמו"ר הזקן) מכיון שהוא הכתיב והכניס את עצמו בספר התניא. 

(כ"ק אדמו"ר מוהרש"ב נ"ע, "תורת שלום" ע' 56 - תרגום מאידיש) 



חסיד כמו אברהם אבינו 

חסידים נגשו לאדמוה"ז ורצו לשמוע ממנו מאמר חסידות חדש. אמר להם אדמוה"ז: גאזעטן, גאזעטן! (עיתונים, עיתונים!) חדשות אתם מבקשים. לימדו תניא. עם התניא אפשר להיות חסיד כמו אברהם אבינו. 

(הרה"ח ר' חיים אברהם דוכמן, בשם הרה"ח ר' משה ווילענקער. וראה "לשמע אוזן" ע' כו) 



ספר של יחידות 

אדמו"ר הזקן מבאר בהקדמה של ספר התניא, שספר זה מחליף את ענין קבלת הדרכה בעת ה"יחידות", וכלולות בו תשובות לכל השאלות בעבודת ה'. ובזה שהדפיס אדמוה"ז את ההקדמה בתור חלק מספר התניא וכהקדמת הספר, הרי זה נעשה חלק מ"התורה היא נצחית" ששייכת לכל יהודי. ובמילא - נוסף על זה שהלימוד של ספר התניא שייך ומוכרח לכל אחד, הרי מובן גם שכל אחד ואחד יכול להוציא מספר התניא את "כל התשובות על כל השאלות", ויכול להוציא ממנו "עצה נכונה לכל דבר הקשה עליו בעבודת ה'". 

בזה שאדמוה"ז כתב בהקדמה "ביודעי ומכירי קאמינא", שהלימוד בתניא הוא במקום ה"יחידות", הרי בזה נתן אדמוה"ז את הכח ואת האפשרות, וגם פעל, שכל אחד ואחד שלומד את ספר התניא נעשה מ"יודעי ומכיריי" של אדמוה"ז; שאז אפילו אם מצד עצמו הוא בדרגה של "בחשיכה יתהלכו" (ובמילא אינו יכול להוציא את "האור כי טוב" הגנוז בספרי היראה האחרים), פועל עליו לימוד התניא באופן של "ראיה": אדמוה"ז מראה ומאיר לו את דרך האמת, שהיא גם דרך ברורה ומאירה, כיצד "קרוב אליך הדבר מאד בפיך ובלבבך לעשותו". 

(כ"ק אדמו"ר נשיא דורנו, "לקוטי שיחות" חכ"ו ע' 38 - תרגום מאידיש) 





מן השמים הסכימו 

רבינו בעצמו לא קרא את שם הספר "תניא", ורק מן השמים הסכימו לשם זה. ורבני קראקא וזאלקווא כותבים בהסכמתם אשר פי ה' יקבנו "תניא קדישא" ומכונה בשם ספר "תניא". זאת אומרת, דבין בישיבה של מעלה ובין בישיבה של מטה הסכימו לקוראו בשם זה "תניא קדישא". 

(לקוטי הגהות לספר התניא, ברוקלין נ.י. תשל"ד, ע' ב) 



מכריתה את הקליפה הקשה 

כ"ק אדמו"ר הצ"צ אמר: ישנה קליפה שנקראת בשם "תניא" שמנגדת ללימוד רזין דאורייתא (וההתנגדות היא, משום שהקליפה יודעת שעי"ז מקרבים את הגאולה). ובפתיחה זו (במילה "תניא") נתכווין רבינו הזקן (ועד"ז באידרא רבא בזח"ג קכ"ז,ב) להחליש ולבטל קליפה זו. ובמילא, לקרב ולהביא בפועל את הגאולה. 



כלי ל"כי ה' אלקיך אש אכלה הוא" 

ביום ט' כסליו תקנ"ד סיים אדמוה"ז לכתוב את פרק נ"ג בתניא, ואז התוועד הוד כ"ק אדמו"ר האמצעי עם החסידים כל הלילה, ותוכן השיחה היה, שמה שאמר רשב"י שהוא יכול לקבל על עצמו את כל משך הזמן מאברהם אבינו עליו השלום עד לתקופתו, וגילה ענינו של ל"ג בעומר, הוד שבהוד, פנימיות התורה - זהו הענין שהרבי, הוד כ"ק רבנו הזקן, סידר את התניא בנ"ג פרקים, שכן זהו "גן" נעול לחיצוניות של חסידות, וה"תניא" הוא המעורר והכלי לקבלה ל"הוי' אלקיך אש אוכלה הוא". 

(כ"ק אדמו"ר מוהריי"צ נ"ע, ספר השיחות תש"ג ע' 23 - תרגום מאידיש) 



דרך חיים לגדולים וקטנים 

ספר התניא של רבינו "ספר של בינונים", בהסבריו השונים לדרכי החיים, כיצד צריך יהודי לחיות בענינים גופניים ורוחניים, וסוגי העצות איך למצוא מומי בני אדם ולתקנם - פתח את עיניהם של עשרות אלפי יהודים בעולם הרחב בכל תפוצות ישראל, בגולה ובארץ ישראל. ספר התניא היה לספר דרך החיים לגדולים וקטנים: איך שהגאון הגדול ביותר מוכרח להיות עובד ה', ואיך היהודי הפשוט ביותר יכול להיות עובד ה'. 

(כ"ק אדמו"ר מוהריי"צ נ"ע, ספר השיחות תש"ב ע' 59 - תרגום מאידיש) 



ענינים העמוקים בשכל אנושי 

התניא נכתב כענין שכלי (כלומר, שהענינים העמוקים בפנימיות התורה ירדו להתלבש בשכל אנושי). מזה שאדמוה"ז הבהיר הכל והסביר כל דבר, רואים שנכתב באופן שכלי. ואחרי כל העילויים שידועים לנו על התניא שאין למעלה ממנו, ומ"מ הוא הנהגה שכלית. מכיון שהתניא הוא היסוד של תורת החסידות, והוא לדורי דורות, וחסידות היא התלבשות אלקות בשכל, לכן כתב אדמוה"ז את התניא באופן כזה. 

(כ"ק אדמו"ר מוהרש"ב נ"ע, "תורת שלום" ע' ‎114-115‏ - תרגום מאידיש) 



מדויק באותיות 

בספר התניא הלשון מדויק באותיות, וצריכים שימת לב מיוחדת בפירוש המלות וכוונותיהן גם כאשר ישנו כפל הענין במלות שונות. 

(כ"ק אדמו"ר מוהריי"צ נ"ע, 

אגרות קודש ח"ג ע' דש) 
